**КОНКУРС ЗА ГРАФИЧЕН СИМВОЛ (ЛОГО) НА БЪЛГАРСКОТО**

**ПРЕДСЕДАТЕЛСТВО НА ПРОЦЕСА ЗА СЪТРУДНИЧЕСТВО В**

**ЮГОИЗТОЧНА ЕВРОПА (ПСЮИЕ), 01.07.2025-30.06.2026 г.**

1. **Контекст**

България ще поеме председателството на Процеса за сътрудничество в Югоизточна Европа (ПСЮИЕ) през периода 1 юли 2025 – 30 юни 2026 г. Това съвпада с 30-годишнината от създаването на ПСЮИЕ, като страната ни е сред основателите на този ключов регионален формат. Логото, създадено в конкурса трябва да отразява значимостта на тази годишнина, приноса на България за укрепване на регионалното сътрудничество и основните приоритети на Председателството.

1. **Цел на конкурса**

Да се създаде обща визуална идентичност за събитията, свързани с Българското председателство на ПСЮИЕ, която да отразява значимостта на 30-годишнината от създаването на формата, както и приоритетите и визията за бъдещето на региона. Логото ще се използва в комуникационни материали на множество институции и канали – печатни, аудио и видео материали, както и в дигиталното пространство. То трябва да бъде разпознаваемо и да отразява ключовите послания на председателството.

1. **Основни послания**
2. **Евроинтеграция на страните от ПСЮИЕ** - продължаване на подкрепата за основаната на собствени заслуги политика на разширяване на ЕС, като най-сигурна инвестиция в просперитета и стабилността на региона и в процеса на реформиране на страните-кандидатки.
3. **Конкурентоспособност и човешки капитал** - повишаване на конкурентоспособността и развитието на човешкия капитал, в условията на цифровата трансформация и иновациите, чрез научни изследвания, цифровизация, иновации и нови технологии.
4. **Регионална свързаност, енергийна устойчивост и устойчив икономически растеж** - активно участие в процеса по финализиране на транспортните инфраструктурни проекти от регионално значение и прилагане на устойчиви инфраструктурни решения за развитието на транспортния, енергийния и дигиталния сектори в региона.
5. **Укрепване на устойчивостта и противодействие на хибридните заплахи** - засилване на регионалното сътрудничество и подпомагане на публично-частните партньорства в сферата на устойчивостта, в контекста на глобалните предизвикателства пред сигурността, климатичните промени и цифровия преход.
6. **Годишнина и символика**

* Акцент върху 30-годишнината на ПСЮИЕ.
* Символ на лидерството на Република България и дългогодишен принос към стабилността и просперитета в региона.

1. **Изисквания към логото**

* Логото трябва да бъде авторско, оригинално, разпознаваемо и асоциативно.
* Да включва ключови елементи като числото 30 и символи, свързани с региона на Югоизточна Европа.
* Да бъде визуално свързано с ценностите на европейската интеграция, стабилността и устойчивостта.
* Да използва цветове, които символизират стабилност и устойчивост (синьо, зелено) и българския трикольор.
* Да бъде четимо и функционално за различни формати – печат, дигитални платформи, сувенири.
* Да бъде придружено от кратко описание и обосновка на концепцията (до 1800 знака), технически характеристики и варианти на графичния символ (цветен, черно-бял, негатив, контурен).

1. **Компасът като визуален елемент:**

* Символизира правилната геополитическа посока на региона (стабилност, сигурност, устойчивост).
* Отразява мотото: **„30 years SEECP: Compass Towards Stability, Security & Sustainability.“**

1. **Условия за участие**

Конкурсът е открит за всички лица, завършили или обучаващи се в специалности като графичен дизайн, визуални изкуства, комуникации или маркетинг. Всеки участник може да представи до три проекта, които трябва да бъдат нови и създадени единствено за целите на този конкурс. Проектите на лога не трябва да са придобили публичност и разпознаваемост във връзка с друга институция, продукт, услуга и да са регистрирани като марка или друг обект на интелектуалната собственост.

Всеки кандидат трябва да приложи подписана декларация по образец, удостоверяваща съгласието му с условията на конкурса и факта, че е единствен автор на проекта на графичните изображения на логата. В случай, че проектът е изготвен в съавторство – декларацията се попълва от всички автори.

1. **Необходими документи:**
2. Заявление за участие (Приложение 1).
3. Един от следните документи:

* Документ за завършено средно или висше образование на кандидата (копие от дипломата) по една от следните специалности - графичен дизайн, комуникационни, художествени и визуални специалности, маркетинг;

или

* Документ, удостоверяващ, че кандидатът е студент по една от следните специалности - графичен дизайн, комуникационни, художествени и визуални специалности, маркетинг (уверение от съответното висше училище);

1. Подписана декларация за авторство с която се удостоверява, че е запознат и приема условията на конкурса, че е автор/съавтор/носител на авторските права на предложението, както и че проектът е разработен единствено за целите на този конкурс и не е използван и/или предоставян по други поводи (Приложение 2).
2. Декларация за съгласие за обработване на лични данни (Приложение 3).

Приложения № 1, 2 и 3 са част от документацията на конкурса, приложени са към настоящата обява и са публикувани на официалната страница на Министерството на външните работи на адрес: [https://www.mfa.bg/](https://www.mfa.bg)

По желание кандидатът може да представи допълнително на хартиен и/или електронен носител и портфолио от собствени проекти в една от следните сфери – графичен дизайн, маркетингови и/или комуникационни кампании.

Всички разходи за подготовка за участие в конкурса, в т.ч., но не само - закупуване на консумативи за различните етапи от разработване на проекта за лого, включително административни, транспортни и логистични разходи, са за сметка на кандидата.

1. **Изисквания към проектите**

Предложените проекти трябва да бъдат авторски[[1]](#footnote-1), оригинални[[2]](#footnote-2), новаторски, разпознаваеми и асоциативни, като всеки кандидат може да участва с до 3 (три) проекта.

Предложенията трябва да са съобразени с целта на конкурса и да са съобразени с приоритетите на Българското председателство на ПСЮИЕ.

Запазеният знак трябва да съдържа графичен образ и да позволява съчетаване с избрания слоган[[3]](#footnote-3) на български и английски език, като кандидатът трябва да представи запазения знак, съдържащ графичен образ в два варианта на български и английски език, в избраната спрямо логото позиция и в съответните типография, шрифт и размер, описани допълнително;

Графичният образ трябва да се характеризира с лаконичност, яснота[[4]](#footnote-4) и съвременна визия[[5]](#footnote-5) и да дава възможност да бъде разработен в цялостна система за визуална идентичност;

Графичният образ трябва да е лесно четим и функционален[[6]](#footnote-6);

Няма ограничения по отношение на цветовата схема, желателно е обаче да включва цветовете на българския трикольор.

Всяко предложение трябва да се предостави на хартиен и електронен носител с надпис на български език и в няколко различни варианта – пълноцветен, черно-бял, негативен, с контури и върху плътна едноцветна основа;

Електронният носител трябва да съдържа файлове в JPG (min 2500 px по дългата страна, резолюция 300 dpi) или PDF формат, СMYK, А3, 300 dpi, RGB, А3, 300 dpi. Общият размер на всички файлове не трябва да надхвърля 8 МВ;

На хартиен носител предложението за лого трябва да е разпечатано в А4 формат в два размера – 1:1 и 3:1;

Кандидатите трябва да предоставят кратко описание и обосновка на идеята за предложеното лого и на шрифт „Times New Roman“, размер 12, в Word формат (до 1800 знака) и най-основните технически характеристики – използван шрифт, цветове (CMYK, AdobeRGB) и пропорции на графичната и текстовата част от логото;

Логото трябва да може да бъде разработено в цялостна система за визуална идентичност – участникът трябва да предостави информация и насоки за логото и препоръчани варианти за употребата в рекламни и корпоративни материали. В предложението трябва да бъде посочена следната информация за логото – размери, структура, 3D вариант, цветови варианти (цветен, черно-бял, негатив, контурен вариант за едноцветно и обемно изобразяване, едноцветен вариант цветове и контури за тъмен светъл и цветен фон, вариант с триизмерно изображение на логото запазени цветове, варианти на позициониране и съответните за тях цветови варианти (цветен, черно-бял, негатив, контурен вариант за едноцветно и обемно изобразяване, едноцветен вариант цветове и контури за тъмен светъл и цветен фон, вариант с триизмерно изображение.

1. **Очаквани резултати и въздействие**

Очакваният краен резултат е професионален, иновативен и качествен проект на графичен символ (лого) на Българското председателство на ПСЮИЕ, изработен по най-високите професионални стандарти.

Кандидатът трябва да генерира атрактивна идея и предложение, които да са ясно разпознаваеми и да спомогнат за популяризиране на дейностите от 12-месечната програма на Българското председателство на ПСЮИЕ.

1. **Оценяване**

Представените проекти ще бъдат разгледани от жури, включващо представители на Министерството на външните работи, експерти по графичен дизайн. Критериите (Приложение 7) за оценяване включват:

* Съответствие с целите и посланията на Председателството.
* Оригиналност и креативност.
* Яснота и недвусмисленост на визуалните послания.
* Естетическа стойност и функционалност на логото.

До оценяване на проектите, журито допуска кандидати, които са представили всички необходими документи и отговарят на изискванията съгласно раздел „Необходими документи за допустимост на кандидатите“.

1. **Възнаграждения**

След извършване на класирането МВнР изпраща покана за сключване на договор (Приложение № 5) на стойност 4 500 лева с кандидата, класиран на първо място в конкурса за изработване на графичен символ (лого) - за прехвърляне на авторските права и отстъпване на изключителното право за ползване на и разпореждане с графичен символ (лого), и на указания за правилно прилагане на визуалната идентичност – графични елементи, типография, цветови модели, шрифтове, стандарти, примерни модели за използването му в рекламни материали – визии.

При изричен отказ на класирания на първо място кандидат да сключи договор, МВнР има право да покани втория в класирането за сключване на договор. МВнР не дължи награда и/или възнаграждение на отказалия се кандидат. В случай на прекратяване/разваляне на вече сключен договор с класирания на първо място кандидат поради неизпълнение, МВнР има право да отправи покана към класирания на второ място за сключване на договор, спрямо когото важат горните условия.

1. **Авторски права**

Авторското право върху графичния символ (лого), спечелил I място в конкурса, ще бъде прехвърлено в полза на Министерството на външните работи на Република България.

МВнР има право да публикува, разпространява и /или обяви представените проекти – информация за тях, съдържанието им, изображения и описание, вкл. да ги направи достъпни за медиите, по своя преценка, във връзка с целите на кампанията и конкурса, провеждането му и резултатите от него, без необходимост от уведомяване на кандидатите за това и/или получаване на тяхно съгласие, вкл. без да дължи заплащане на каквито и да е суми за това.

1. **Срок за участие**

Проектите трябва да бъдат подадени до 17:00 часа на 07.03.2025 г. в Приемната на Министерството на външните работи, ул. „Александър Жендов“ №2, София. със следния надпис: „Документи за участие в конкурс за графичен символ (лого) на Българското председателство на ПСЮИЕ“. Не се приемат документи, които са представени след изтичането на крайния срок за получаване или са в незапечатана опаковка или в опаковка с нарушена цялост.

Кандидатите получават входящ номер, с отбелязани дата и час на подаването на предложението.

Проектите се подават на хартиен и електронен носител в запечатан плик, съдържащ данни за обратна връзка.

1. **Приключване на конкурса**

Организаторът ще обяви класирането на проектите, като публикува протокол с резултатите от класирането на официалния сайт на Министерството на външните работи - <https://www.mfa.bg>. За класираните на I-во и II-ро място проекти, авторите ще получат и лично информация на предоставените и-мейл и телефони.

Организаторите могат да прекратят провеждането на конкурса при следните условия:

* няма допуснат нито един участник, който да отговаря на условията;
* постъпилите проекти не отговарят на предварително обявените условия от организаторите.

1. *Всеки кандидат в конкурса декларира, че е единствен автор/съавтор на представения от него проект, както и че не нарушава авторски права на трети лица. Кандидатите носят отговорност за авторството на логото и при всякакви претенции от страна на трети лица, предявени във връзка с представените от тях проекти.* [↑](#footnote-ref-1)
2. *Да не копира съществуващо лого.* [↑](#footnote-ref-2)
3. *„30 years SEECP: Compass Towards Stability, Security & Sustainability.“* [↑](#footnote-ref-3)
4. *Логото да не позволява двойно тълкувание, дискриминация по различни признаци или некоректни интерпретации на посланието;* [↑](#footnote-ref-4)
5. *Да отговаря на съвременните професионални стандарти за визия;* [↑](#footnote-ref-5)
6. *Да може да се използва за различни цели и нужди – напр. за видеоклипове, банери, рекламни и информационни материали, плакати, билборди, бланки и т.н.* [↑](#footnote-ref-6)